stanford-oval/wikipedia huggingface dataset:
טויוטארו

| --- | --- |

טויוטארו, 2017
 לידה:  17 במאי 1978 (בן 46) מחוז טוצ'יגי, יפן יפן
 מדינה:  יפן 
 תקופת הפעילות:  מ-2012
 פרופיל ב-IMDb
 
טויוטארו (ביפנית: とよたろう, הפבורן: Toyotarō, נולד ב-17 במאי 1978) הוא אמן מאנגה יפני הידוע כמאייר של סדרת המאנגה "דרגון בול סופר" וכממשיך דרכו של אקירה טוריאמה בזיכיון "דרגון בול" לאחר פטירתו ב-1 למרץ 2024. בטרם החל לעבוד עם טוריאמה על המאנגה של "דרגון בול סופר", כתב טויוטארו מספר מאנגות לא רשמיות המתרחשות ביקום "דרגון בול (ביפנית: ドラゴンボール)".
ראשית חייו

טויוטארו נחשף לראשונה לעבודותיו של טוריאמה בהיותו תלמיד בית ספר יסודי, כאשר קרא לראשונה את המאנגה "Dr. Slump", ובשלב מאוחר יותר נחשף גם לסדרת האנימה "דרגון בול" ולבסוף לסדרת המאנגה. עוד מנעוריו נהג למלא את מחברותיו באיורים של דמויות מסדרת המאנגה, ולכתוב סיפורי עלילה פרי דמיונו הקשורים למאנגה של "דרגון בול", ועד עצם היום הזה לא כתב מאנגה מקורית אחת, אלא התמקד בכתיבה ואיור של סדרות מאנגה המתרחשות בעולם הבדיוני של זיכיון "דרגון בול". אחת המאנגות הראשונות אותן כתב היא מאנגת פאנפיקשן בשם "Dragon Ball AF", אותה כתב במהלך שנת 2000 תחת השם Toyble, בהשפעת מתיחת 1 באפריל (AF הן ראשי תיבות של "April Fools") שפורסמה באותה השנה על סדרת המשך אפשרית לכאורה לדרגון בול GT.
בטרם התמסר לכתיבת מאנגה כמקצוע, עבד טויוטארו כבמאי טלוויזיה.
ב-2012 שלח טויוטארו מספר עבודות איור שלו לחברת ההוצאה לאור היפנית Shueisha, ושישה חודשים לאחר מכן נשכר על ידיה לכתוב את המאנגה Dragon Ball Heroes: Victory Mission (ביפנית: ドラゴンボール ヒーローズ ビクトリーミッション), סדרת מאנגה נלווית לסדרת משחקי הארקייד "Dragon Ball Heroes".
קריירה

עבודת הבכורה שלו כאמן מאנגה מקצועי, הפרק הראשון של סדרת המאנגה Dragon Ball Heroes: Victory Mission, התפרסמה בגיליון נובמבר 2012 של מגזין V-Jump. המאנגה התפרסמה בהמשכים במשך 28 פרקים עד יציאתה לפגרה בגיליון פברואר 2015 של המגזין. בנובמבר 2015 התפרסם הצ'אפטר ה-29 בספר הספיישל Bandai Official 5th Anniversary Fanbook: Dragon Ball Heroes 5th Anniversary Mission, וכל הפרקים הקודמים הועלו לקריאה בחינם באתר המשחק.
טויוטארו אייר גם את עיבוד המאנגה לסרט הקולנוע "דרגון בול Z: תחייתו של פריזה", עיבוד שנכתב על ידי טוריאמה. המאנגה נמשכה לאורך שלושה פרקים והתפרסמה לראשונה בגיליון אפריל 2015 של V-Jump.
טויוטארו החל לעבוד על המאנגה של "דרגון בול סופר" החל מגיליון אוגוסט 2015 של V-Jump. טוריאמה כתב וסיפק את העלילה הכללית, ואילו טויוטארו עסק בכתיבת הסטוריבורד ואיור המאנגה. למרות שסדרת האנימה עיבדה את הסיפור של טוריאמה בקצב מהיר יותר מאשר המאנגה, פורסם כי חלק מהדמויות החדשות שהופיעו בסדרה (בפרט חלק מאלו שהופיעו בסאגת "טורניר העוצמה") עוצבו באופן בלעדי על ידי טויוטארו, וחלקן עוצבו בשיתוף פעולה בינו לבין טוריאמה. לאחר שסדרת האנימה סיימה את שידוריה בנובמבר 2018, המשיך טויוטארו לעבוד על עלילה מקורית עבור סדרת המאנגה כאשר קשת הסיפור ("סאגה") הראשונה מביניהן היא "אסיר המשמר הגלקטי" ובמרכזה המכשף הרשע מורו, דמות הנבל הראשי שנוצרה על ידיו.
כמו כן, עבד יחד עם טוריאמה על פרסום המאנגה הנלווית למשחק דרגון בול זינוברס 2, שצורפה למהדורת האספנים של המשחק.
סגנון אמנותי

טויוטארו הוא אמן אוטודידקט, שלמד את אמנות המאנגה בעצמו ומעולם לא למד זאת באופן ממוסד. כשנשאל מהן סדרות המאנגה האהובות עליו, פרט לדרגון בול, ציין את Soldier of Savings Cashman מאת טוריאמה ואת רורואוני קנשין מאת נובוהירו וואצוקי. כמו כן, ציין כי הוא מושפע יותר מסרטים מערביים מאשר ממאנגה, בפרט סרטי דיסני, פיקסאר ומארוול קומיקס.
איימי מקנולטי מאתר Anime News Network ציינה כי הסגנון האמנותי של טויוטארו כמעט "בלתי ניתן להבדלה" בין הסגנון המקורי של טוריאמה. טוריאמה עצמו ציין כי מבין כל האמנים שעבדו על סדרות מאנגה המתרחשות בעולם "דרגון בול", הסגנון האמנותי של טויוטארו הוא הקרוב ביותר לסגנון האמנותי המקורי שלו.
פרסומים > מאנגה

Dragon Ball Heroes: Victory Mission (2012–2015, פורסמה במגזין V Jump)
דרגון בול Z: תחייתו של פריזה (עיבוד מאנגה לסרט, 2015, כתיבה: אקירה טוריאמה, פורסמה במגזין V Jump)
דרגון בול סופר (2015–הווה, כתיבה: אקירה טוריאמה, פורסמה במגזין V Jump)
Dragon Ball Xenoverse 2 The Manga (2016, כתיבה: אקירה טוריאמה, פורסמה ונכללה במהדורת האספנים של המשחק)
פרסומים > עבודות נוספות

Super Dragon Ball Heroes: World Mission (2019) – עיצוב דמות האנטגוניסט "סיאלס" (シーラス, Shīrasu)
הערות שוליים

↑  Gabriel Huerta, Who is Toyotaro, the mangaka chosen to succeed Akira Toriyama?, Meristation, ‏2024-03-11 (באנגלית אמריקאית)
1 2  Interview: Dragon Ball Super's Toyotarou, Anime News Network, ‏2024-03-25 (באנגלית)
1 2 3  Brigid Alverson, INTERVIEW: For Artist Toyotarou, Drawing Dragon Ball Super is a Childhood Dream Come True, CBR, ‏2016-10-27 (באנגלית)
↑  Vジャンプ特別編集増刊・バンダイ公式5周年記念ファンブック 『ドラゴンボールヒーローズ　5th ANNIVERSARY MISSION』本日発売！｜VジャンプWEB, web.archive.org, ‏2015-12-25
↑  2015 Dragon Ball Z Film Gets 3-Chapter Manga Adaptation, Anime News Network, ‏2024-03-25 (באנגלית)
↑  "超SCOOP3 新章「宇宙サバイバル編」 サバイバル!!全12宇宙"' מגזין V-Jump, גיליון אפריל 2017, עמ' 36-37.
↑  Dragon Ball Super Manga Launches 'Galactic Patrol Prisoner Arc' Next Month, Anime News Network, ‏2024-03-25 (באנגלית)
↑  Maria Bernadette Castro, 'Dragon Ball Xenoverse 2' updates, release date: Manga by 'Dragon Ball' creator successor previewed, www.christiantimes.com, ‏2024-03-25 (באנגלית)
↑  The Spring 2017 Manga Guide - Dragon Ball Super Vol. 1, Anime News Network, ‏2024-03-25 (באנגלית)
↑  Akira Toriyama; Toyotarou (2017). Dragon Ball Super, כרך 1. Viz Media. עמ' 191
↑  עד לפטירתו ב-2024.
| --- | --- |
בקרת זהויות :  NLI: 987012510543105171  PLWABN: 9810695086205606  LCCN: no2017062627  NDL: 001230314  SUDOC: 234803045  VIAF: 43152380099701761837   WorldCat (עם VIAF): 43152380099701761837
בלאג'ו

ערך זה עוסק בעיר באיטליה. אם התכוונתם למלון בלאס וגאס, ראו .
בלאג'ו (באיטלקית: Bellagio; נקראת בעברית גם בלאג'יו) היא עיר וקומונה בנפת קומו שבמחוז האיטלקי לומברדיה. בלאג'ו מפורסמת בשל מיקומה בצומת של שלוש הזרועות של אגם קומו. בלאג'ו נמצאת על חצי אי מול הזרוע הצפונית של האגם שמפצל בין שתי זרועותיו הדרומיות, כשממולה נמצאים הרי האלפים הרחק מצפון לאגם.
גאוגרפיה

בלאג'ו ממוקמת על חצי אי שמחלק את חלקו הדרומי של אגם קומו לשני חלקים. בזכות מזג האוויר הנוח של העיירה נמצאים בה הרבה עצים ופרחים. הטמפרטורה הממוצעת של בלאג'ו בחורף היא לא יותר מ-6–7 מעלות צלזיוס, בעוד בקיץ הטמפרטורה יכולה להגיע ל-25–30 מעלות צלזיוס, ומתמתנת בשעות אחר הצהריים על ידי הבריזה העדינה של אגם קומו.
היסטוריה

בלאג'ו, הידועה כ"פנינה של אגם קומו", הייתה ידועה כבר בתקופה הרומית. בלאג'ו הייתה ידועה בשל מיקומה החשוב ובשל יופייה.
היסטוריה > התקופה הפרהיסטורית והאימפריה הרומית

למרות שאומרים שכבר בתקופה הפלאוליתית הייתה התיישבות בבלאג'ו, רק במאות ה-5–7 לפנה״ס היה על הצוק קסטלום ששירת כפרים קטנים רבים בסביבות האגם.
הרומאים נטעו את עצי הזית והדפנה שכיום נמצאים בשפע על חופי האגם. הרומאים היו הראשונים שהשתמשו בבלאג'ו כמקום נופש. פליניוס הצעיר תיאר במכתב את הזמנים הארוכים ששהה בווילה שלו בבלאג'ו, במהלכם לא עסק רק במחקר ובכתיבה, אלא גם בצייד ובדייג.
היסטוריה > ימי הביניים

לאחר שהלומברדים כבשו את צפון איטליה סביב בלאג'ו נבנו ביצורים נוספים. ב-744 התיישב בעיר מלך הלומברדים, ליותפראנד. ככל הנראה בשנת 1100 בלאג'ו הייתה קומונה חופשית עם טריבונל משלה, ותלותה בקומו הייתה פורמלית בלבד. איכשהו המיקום האסטרטגי של בלאג'ו היה חשוב מאוד עבור העיר קומו. ב-1154, הקיסר פרידריך הראשון אילץ את תושבי בלאג'ו להישבע לו אמונים ולחלוק כבוד לעיר קומו.
לקראת סוף המאה ה-13, בלאג'ו, אשר השתתפה בקרבות רבים לצידם של הגיבלינים, הפכה לחלק מבית ויסקונטי שצורף מאוחר יותר לדוכסות מילאנו. ב-1535 מת הדוכס האחרון של מילאנו, פרנצ'סקו ספורצה השני, ובלומברדיה, כולל אגם קומו, החלו שתי מאות של שלטון ספרדי. באותה תקופה בלאג'ו הייתה יעד חביב ואידיאלי לתחבורה ולמסחר.
היסטוריה > המאות ה-18 וה-19

בתקופה הנפוליאונית לנמל בלאג'ו הייתה חשיבות צבאית ואסטרטגית, ובזכותו בלאג'ו נהנתה משתי מאות מוצלחות: הרוזן פרנצ'סקו מלצי ד'אריל, דוכס לודי, החליט להקים את בית הקיץ שלו כאן. נבנו כאן כבישים מתאימים לעגלות, קודם בין הווילות והארמונות, לאחר מכן לכיוון מרכז העיר ולבסוף כביש ארבה-בלאג'ו הושלם. המוניטין של גדת אגם קומו נודע לכולם, אפילו מחוץ לגבולות ממלכת לומברדיה-ונציה. אפילו השליט האוסטרי פרנסיס הראשון השתכן בעיר, בווילות סרבלוני, מלצי וטרוטי.
בשנת 1838 הגיעו לעיר הארכידוכס האוסטרי ריינר והשר קלמנס ונצל פון מטרניך מהעיירה ורנה על גדות האגם באמצעות הספינה לאריו, ספינת הקיטור הראשונה על האגם, שנבנתה בשנת 1826. בלאג'ו הייתה אחת הערים המרכזיות של האצולה הלומברדית וראתה בנייה של וילות וגנים. חנויות יוקרה ותיירים רבים הגיעו והתמקדו בשפת האגם. שטח העיירה היה צפוף מדי והוחלט לבנות במיקומו של הנמל הישן כיכר גדולה.
תיירות הפכה למשאב הכלכלי העיקרי של בלאג'ו. הפונדק של אבונדיו גנציני הפך למלון גנציני בשנת 1825, והוא נחשב למלון הראשון בבלאג'ו. בעקבות דוגמה זו הוקמו בעיר מלונות מפוארים רבים שרובם פעילים עד היום, ולרוב שייכים למשפחות שייסדו אותם. כמה מהמלונות הידועים בעיר הם מלון פירנצה שנחנך בשנת 1870 וגרנד הוטל וילה סרבלוני שנחנך בשנת 1872. בלאג'ו הייתה אחד מיעדי התיירות הראשונים באיטליה שהפכו לבינלאומיים.
וילה מלצי ד'אריל

המבנה המשמעותי המשקיף על שפת האגם נבנה בין השנים 1808 ל-1815 על ידי האדריכל גיוקונדו אלברטולי לפי בקשתו של הרוזן פרנצ'סקו מלצי ד'אריל, המועמד לדוכסות לודי על ידי נפוליאון וסגן נשיא הרפובליקה האיטלקית משנת 1802. בשנת 1805, עם היווצרות הממלכה האיטלקית של נפוליאון, התמנה הרוזן לתפקיד הקנצלר של האימפריה.
גם לאחר הקריירה הפוליטית שלו, מכיוון שזה היה מקום מגוריו של מלצי, המבנה, שהרוזן רצה שיידמה לווילה שלו במונצה ולווילות נוספות על אגם קומו, קושט ורוהט על ידי האמנים המפורסמים של התקופה. הייתה לו גם תשוקה של אספן אשר לא היו לו כל יריבים חוץ מהבעלים של הווילה הנושאת את אותו השם (כיום וילה קרלוטה), שהובס פוליטית על ידי מלצי עצמו וניסה לרכוש את יוקרתו שאבדה על ידי הרכבת אוסף אמנות יוצא דופן.
וילה מלצי ידועה בשל הגנים שלה בסגנון אנגלי שמתפתחים בהרמוניה לאורך גדותיו של האגם, והנצר האחרון שלהם נמצא בחצי האי של בלאג'ו, מדרום לאזור המיושב. בגנים אלו יש מונומנטים (כולל גונדולה ונציאנית שהועברה לבלאג'ו ושני פסלים מצריים יקרים), צמחים נדירים ואקזוטיים, עצים, שיחים של קמליות, מטעי אזליאה ורודודנדרונים ענקיים. הווילה, הקפלה ובית הזכוכית מהווים הרכב יוצא דופן של הסגנון הנאו-קלאסי.
תחבורה > שדות תעופה

באזור לומברדיה יש שלושה שדות תעופה חשובים והם:
נמל התעופה הבינלאומי מילאנו מלפנסה (MXP) במילאנו
שדה התעופה לינאטה (LIN) במילאנו
שדה התעופה הבינלאומי אוריו אל סריו (BGY) בברגמו
תחבורה > רכבת

קווי הרכבת העוברים בבלאג'ו:
מילאנו-קומו
מילאנו-ורנה
מילאנו-לקו
מילאנו-אסו
תחבורה > רחפת

באגם קומו פועלת מעבורת מקומו לבלאג'ו, שעוצרת גם בעיירות אחרות על שפת האגם בדרך. מעבורת יוצאת גם מוורנה אל בלאג'ו.
תחבורה > כבישים

הגישה לבלאג'ו מתבצעת דרך כבישים צרים בין הערים קומו ולקו. דרך יותר בטוחה להגיע לבלאג'ו היא לנסוע מקומו עד לקדנאביה ולהשתמש במעבורת לטיול מהיר סמוך לבלאג'ו. הדרך מקומו עד לצד המזרחי של הרגל השמאלית של האגם היא צרה מאוד וסוערת. אוטובוסים ציבוריים פועלים מדי יום בין קומו לבלאג'ו. דרך חלופית היא לנסוע בכביש בעל ארבעת הנתיבים לחוף המזרחי של הרגל הימנית של האגם, לנסוע לוורנה ולעלות על מעבורת לבלאג'ו.
תרבות

קרן רוקפלר מפעילה את המרכז שלה בבלאג'ו על שפת האגם מאז שנת 1960. המרכז בבלאג'ו מפעיל שתי תוכניות עיקריות: מגורים וכנסים. תוכנית ההתמחות מציעה לאמנים, סופרים, חוקרים, מדענים, קובעי מדיניות ואנשי מקצוע אחרים מכל רחבי העולם להפיץ את המקצוע שלהם ולשכנע אנשים אחרים לעסוק בו. מטרת התוכנית היא לכנס אנשים בולטים ומגוונים מכל רחבי העולם כדי לחלוק רעיונות, לדון ולשתף פעולה.
ערים תאומות

בלאג'ו היא חברה מייסדת של עמותה ייחודית של 24 ערים תאומות ברחבי האיחוד האירופי. ברחבי הערים התאומות יש שווקים של פירות וירקות מכל המדינות של הערים המשתתפות בעמותה, ופסטיבלים. נכון לעכשיו ישנם דיונים על חברות של שלוש ערים בעמותה (אגרוס בקפריסין, שקופיה לוקה בסלובניה וטרייבנה בבולגריה).
ערים נוספות בעמותה:
ספרד אלטה, ספרד
גרמניה באד קוצטינג, גרמניה
אירלנד בונדורן, אירלנד
צרפת גראנוויל, צרפת
דנמרק הולסטברו, דנמרק
בלגיה הופלייז, בלגיה
הולנד מאארסאן, הולנד
לוקסמבורג ניידראנבן, לוקסמבורג
יוון פרבזה, יוון
פורטוגל ססימברה, פורטוגל
הממלכה המאוחדת שרבורן, הממלכה המאוחדת
פינלנד קרקילה, פינלנד
שוודיה אוקסלוסונד, שוודיה
אוסטריה יודנבורג, אוסטריה
פולין צוז'נה, פולין
הונגריה קוסז'ג, הונגריה
לטביה סיגולדה, לטביה
צ'כיה סוסיץ', צ'כיה
אסטוניה טורי, אסטוניה
סלובקיה זבולן, סלובקיה
ליטא פרינאי, ליטא
מלטה מרשסקלה, מלטה
רומניה סירט, רומניה (מ־1991)
כנסיית סנט ג'יימס מהמאה ה-12
בלאג'ו במאה ה-19
וילה מלצי ד'אריל
הגנים של וילה מלצי
קובי מימון (שחקן)

| --- | --- |

קובי מימון, בהופעה באירוע הצדעה לספורטאים ולספורט בעיר נשר, לציון עונת 2013–2014
 לידה:  3 ביוני 1980 (בן 44) נתניה, ישראל ישראל
 סוגה מועדפת:  קומדיה
 מדינה:  ישראל 
 תקופת הפעילות:  מ-2004
 עיסוק:  סטנדאפיסט שחקן
 מספר צאצאים:  3
 פרופיל ב-IMDb
 
קובי מימון (נולד ב-3 ביוני 1980) הוא סטנדאפיסט, קומיקאי ושחקן ישראלי.
ביוגרפיה

מימון גדל בנתניה למשפחה עולה לוב, את שירותו בצה"ל עשה בחיל האוויר. לאחר שירותו הצבאי בין השנים 2001–2004 היה בצוות הבידור של מלון "קלאב אין" באילת של רשת קלאב הוטל. במקביל הופיע במופעי סטנדאפ במלונות ברחבי העיר, ובכך צבר את הניסיון שלו כקומיקאי.
בשנת 2004 הופיע לראשונה בטלוויזיה בתוכנית הריאליטי "האקדמיה לצחוק" בערוץ ביפ בשלב האודישנים, אותם לא עבר.
בשנת 2007 הגיש פינת סטנדאפ קבועה בתוכנית האירוח של שלישיית מה קשור, אשר שודרה בערוץ הוט 3. במהלך השנים 2008–2012 השתתף מימון בכל שבע העונות של התוכנית "צחוק מעבודה", תוכנית סטנדאפ בהנחיית שלום אסייג ובהשתתפותם של סטנדאפיסטים ובדרנים נוספים.
בין ה-4 ל-6 במרץ 2015 ביצע מימון הופעת סטנדאפ שנמשכה 42 שעות ו-20 דקות, אולם ההישג לא נרשם בספר השיאים של גינס בשל מה שהוגדר מצד אנשי ספר השיאים כ"היעדר ראיות".
קריירה > כמנחה ושחקן

בשנת 2011 הנחה את התוכנית הקומית "האוניברסיטה", ששודרה בערוץ הוט קומדי סנטרל. באותה שנה השתתף בתפקיד אורח בסדרה "גבוה וגרינבאום" ששודרה בערוץ 2.
במהלך השנים 2011–2012 השתתף בשתי עונות של תוכנית המערכונים "הפרויקט הירוק" ששודרה בערוץ הוט קומדי סנטרל (בה השתתפה גם אשתו, קרן שיניוק).
בשנת 2013 החל לשחק בתפקיד מרכזי בקומדיית המצבים "חברות" בערוץ 10, בה הוא מגלם את דמותו של ארז שלם עד שנת 2018. בשנים 2014–2015 השתתף בשתי עונות של סדרת הדרמה קומית "זגורי אימפריה" ב-HOT, בה גילם את אחד התפקידים הראשיים בסדרה, את דמותו של אבי זגורי. ב-2014 השתתף כשחקן אורח בסרט "מיתה טובה" לצדם של זאב רווח ולבנה פינקלשטיין. בחנוכה אותה שנה שיחק במחזמר "101 כלבים דלמטיים", בבימויו של צדי צרפתי ולצדם של חני נחמיאס, מיקי קם, אורנה ומשה דץ, ירון ברלד ודנה אינטרנשיונל.
בשנת 2015 שיחק בתפקיד ראשי בסדרה "פרודים" גילם את רני פדידה. והשתתף בתוכנית הבידור "מלחמת המינים" ששודרו שניהם בערוץ 2 של רשת.
בשנים 2015–2017 השתתף בסדרה "אנחנו במפה".
בשנת 2017 השתתף בתוכנית "המלון של פיני", ששודרה בערוץ הילדים, בתפקיד שלומי (בלוטה) לוי.
משנת 2018 מימון מככב בסדרת הטלוויזיה הקומית "חיים שלי" על חייו, כשהוא ומשפחתו משחקים את עצמם בתפקידים הראשיים. הסדרה עלתה בערוץ 13 של הזכיינית "רשת" במהלך חודש מאי בשנת 2018.
בשנים 2019–2020 שיחק בסדרת הנוער "התחנה" את דודי, מנהל התחנה.
החל משנת 2020 משחק בסדרת הנוער "ספיידרז" את נוח. באותה שנה החל להשתתף בתוכנית "קובי וליטל החיים עצמם" משודרת בערוץ 13.
בשנת 2021 השתתף בסדרת הטלוויזיה "מותק בול באמצע" ששודרה בכאן 11, בתפקיד אגוז בזלת -יו"ר מפלגת בול באמצע.
בשנת 2023 השתתף בתוכנית "רוקדים עם כוכבים" והודח שביעי. באותה שנה הנחה את השעשועון "פאסוורד" ברשת 13.
בשנת 2024 הופיע בסדרה "מתוקים" בערוץ טין ניק, בתפקיד האבא של משפחת תמרי.
קריירה > כמדבב

בשנת 2012 דיבב בסרט האנימציה "תפוס ת'פטיש" לצדם של יהונתן מגון, ניקול ראידמן, אמנון וולף ושחקנים נוספים.
בשנת 2017 דיבב את גרגמל בסרט "דרדסים: הכפר האבוד".
קריירה > כפרזנטור

מימון הוא הפרזנטור של "בנק יהב".
חיים אישיים

מימון הוא אחיו של הכדורגלן שי מימון.
ב-9 ביוני 2011 נישא לשחקנית קרן שיניוק, ולהם שלושה בנים. בינואר 2023 הודיעו בני הזוג על גירושיהם ובספטמבר 2023 התגרשו.
הערות שוליים

↑  הערב אצל בן בן ברוך, עונה 1, פרק 5: קובי מימון, באתר חדשות 13, 2 בספטמבר 2023
↑   צפו: הקומיקאי שעבר 42 שעות של הופעה, באתר ‏מאקו‏, 6 במרץ 2015
↑  רן בוקר, יותר מ-42 שעות על הבמה - אבל בגינס פסלו את השיא של קובי מימון: "חסרות ראיות", באתר ynet, 3 בינואר 2018
↑  קובי מימון הודח מ"רוקדים עם כוכבים", באתר ‏מאקו‏, 21 ביוני 2023
↑  וואלה סלבס‏, קובי מימון ואשתו התגרשו: "אפשר וראוי לעשות את זה בטוב", באתר וואלה, 18 בינואר 2023
לואיס אלברטו סוארס

סוארס במדי ברצלונה, 2014
לואיס אלברטו סוארס דיאס (בספרדית: Luis Alberto Suárez Díaz; נולד ב־24 בינואר 1987) הוא כדורגלן אורוגוואי המשחק בעמדת החלוץ באינטר מיאמי ובנבחרת אורוגוואי. סוארס זכה בנעל הזהב פעמיים, בעונות 2013/2014 ו־2015/2016, והוא מלך השערים בכל הזמנים של נבחרת אורוגוואי.
קריירה > תחילת הקריירה: נסיונל, חרונינגן ואייאקס

סוארס, יליד סלטו, החל את הקריירה שלו במועדון הכדורגל נסיונל ממדינת הולדתו, אורוגוואי. בתקופתו במועדון הוא סומן כאחד מהכישרונות הגדולים ביותר באורוגוואי. הוא עלה לקבוצה הבוגרת של נסיונל בעונת 2005/2006, וכבר בעונה זו סייע לה לזכות באליפות אורוגוואי, לאחר שכבש 12 שערים ב-29 הופעות.
לאחר עונה מוצלחת זו, עבר סוארס לקבוצת חרונינגן מליגת העל ההולנדית. במהלך עונת 2006/2007, הראשונה שלו בכדורגל האירופי, הבקיע סוארס עשרה שערים ב-29 משחקים במדי חרונינגן. לאחר אותה עונה, באוגוסט 2007, הוא הועבר לאייאקס אמסטרדם תמורת 7.5 מיליון אירו.
בהופעת הבכורה שלו בליגה במדי אייאקס כבש סוארס שער אחד, בישל שלושה נוספים, סחט בעיטת עונשין, והוביל את הקבוצה לניצחון 1–8 על דה חראפסחאפ. הוא המשיך עם צמד שערים מול הירנביין, ושלושער במשחק מול וילם II. את עונתו הראשונה באייאקס סיים עם 17 שערים. בעונת 2008/2009 המשיך סוארס את הצטיינותו, כאשר כבש 22 שערים שמיקמו אותו שני בדירוג מלכי השערים של הליגה ההולנדית. אף על פי כן, בעונה זו אייאקס נכשלה מבחינה קבוצתית, כאשר סיימה במקום השלישי בלבד בליגה ולא הצליחה להשיג מקום במוקדמות ליגת האלופות.
את העונה הבאה, 2009/2010, סיים כמלך שערי הליגה ההולנדית עם 35 שערים ב-34 משחקים - ממוצע של למעלה משער למשחק - וזכה בתואר כדורגלן השנה בהולנד. בהובלתו הציגה אייאקס את ההתקפה הטובה בליגה באותה עונה, כשכבשה 106 שערים. הוא סייע לאייאקס לסיים במקום השני בליגה, נקודה מתחת לאלופה טוונטה אנסחדה, וזכה עמה בגביע ההולנדי לאחר שכבש צמד שערים בניצחון 1–4 על פיינורד רוטרדאם במשחק הגמר.
ב-20 בנובמבר 2010 נשך סוארס את עותמאן באקאל, שחקן פ.ס.וו. איינדהובן, במהלך משחק בין הקבוצות. כעונש הושעה על ידי ההתאחדות ההולנדית משבעה משחקי ליגה. סוארס התנצל על המקרה.
קריירה > ליברפול

בתחילת שנת 2011 עבר תמורת 22.8 מיליון ליש"ט לקבוצת ליברפול מהפרמייר ליג האנגלית. הוא כבש בהופעת הבכורה שלו בליברפול אחרי שעלה מהספסל מול סטוק סיטי, ועד סוף העונה כבש ארבעה שערים ב-13 הופעות.
ב-15 באוקטובר 2011 הורחק לשמונה משחקים עקב התבטאות גזענית כלפי פטריס אברה, במהלך משחק מול מנצ'סטר יונייטד. ב-21 באפריל 2013, במהלך משחק נגד צ'לסי, נשך את שחקן היריבה ברניסלב איבנוביץ' מבלי ששופט המשחק הבחין בכך. בעקבות הנשיכה הושעה סוארס על ידי ההתאחדות האנגלית מעשרה משחקים.
בתחילת עונת 2013/2014 חזר לשחק עם ליברפול, וב-20 בדצמבר 2013 האריך את חוזהו במועדון עד שנת 2018. הוא הוביל את ליברפול למאבק על האליפות עד המחזור האחרון, אך לבסוף סיימה הקבוצה במקום השני. סוארס כבש 31 שערים בעונה זו, כולל רביעייה נגד נוריץ' סיטי, וסיים כמלך שערי הליגה כשהוא משווה את שיא הכיבושים בפרמייר ליג לעונה של 38 משחקים.
קריירה > ברצלונה

ב-10 ביולי 2014 חתם לחמש עונות בברצלונה, ששילמה לליברפול לפי דיווחה 81 מיליון אירו, אחת מההעברות היקרות בתולדות הכדורגל. את הופעת הבכורה בקבוצה ערך בקלאסיקו נגד ריאל מדריד ב-25 באוקטובר, אז בישל שער לניימאר, אך ברצלונה הפסידה 1–3. את שער הבכורה שלו בברצלונה כבש ב-26 בנובמבר 2014, במשחק מול אפואל ניקוסיה בשלב הבתים של ליגת האלופות. ב-20 בדצמבר 2014 כבש סוארס את שער הבכורה שלו בליגה הספרדית, במשחק נגד קורדובה. ב-22 במרץ 2015, במשחק הקלאסיקו בקאמפ נואו, כבש את שער הניצחון מול ריאל מדריד, במשחק שהסתיים בתוצאה 1–2. במשחק הראשון של רבע גמר ליגת האלופות כבש צמד לרשתה של פריז סן-ז'רמן ועזר לברצלונה להעפיל לחצי הגמר בתוצאה המצטברת 1–5. ב-2 במאי 2015 כבש את השלושער הראשון שלו במועדון, בניצחון 0–8 על קורדובה. ב-6 ביוני כבש את השער השני בגמר ליגת האלופות, במשחק בו ניצחה ברצלונה 1–3 וזכתה בפעם החמישית בתולדותיה במפעל.
בפתיחת עונת 2015/2016 זכה עם ברצלונה בסופר קאפ האירופי, הודות לניצחון 4–5 בהארכה על סביליה, לו תרם שער ובישול. ב-25 באוקטובר כבש סוארס שלושער בניצחון קבוצתו 1–3 על אייבר. בקלאסיקו נגד ריאל מדריד ב-21 בנובמבר כבש צמד ולקח חלק בניצחון ברצלונה 0–4. באליפות העולם לקבוצות כדורגל 2015 שנערכה בדצמבר 2015, הוכתר כשחקן המצטיין ומלך השערים של הטורניר עם חמישה שערים, מתוכם הבקיע צמד במשחק הגמר, בו ניצחה ברצלונה את ריבר פלייט בתוצאה 0–3.
ב-17 בינואר 2016 כבש שלושער בניצחון 0–6 על אתלטיק בילבאו. ב-3 בפברואר, במשחק הראשון של חצי גמר הגביע הספרדי נגד ולנסיה, כבש רביעייה ובישל נוסף, בניצחון ברצלונה בתוצאה 0–7. סוארס כבש צמד במשחק הראשון בשלב רבע גמר ליגת האלופות מול אתלטיקו מדריד אשר הסתיים בתוצאה 1–2 לזכות ברצלונה. ב-20 באפריל כבש רביעייה מול דפורטיבו לה קורוניה במשחק בו ניצחה ברצלונה בתוצאה 0–8. ארבעה ימים לאחר מכן כבש רביעייה נוספת בניצחון 0–6 על ספורטינג חיחון. סוארס סיים את עונה זו כמלך השערים של ליגת העל הספרדית, עם 40 שערים.
בפתיחת עונת 2016/17 כבש שלושער בניצחון ברצלונה על ריאל בטיס 2–6.
ב-24 באוקטובר 2016 קיבל את פרס "הזר המצטיין של הליגה הספרדית" בטקס פרסי הליגה.
באוקטובר 2016 זכה בתואר נעל הזהב האירופית עם 40 שערים.
קריירה > אתלטיקו מדריד

ב-24 בספטמבר 2020, לאחר שש שנים בברצלונה, חתם לשנתיים באתלטיקו מדריד תמורת שלושה מיליון יורו.
את הופעת הבכורה ערך שלושה ימים לאחר מכן, ב-27 בספטמבר במשחק הליגה מול גרנדה. סוארס נכנס כמחליף בדקה ה-70, כבש צמד והוסיף בישול בניצחונה של אתלטיקו 1–6.
ב-21 במרץ 2021 כבש את שער היחיד בניצחון של אטלטיקו מדריד על אלאבס, השער הזה היה שער מספר 500 בקריירה של סוארס. בעונתו הראשונה במועדון הוליך את אתלטיקו מדריד לאליפות ספרד עם 22 שערי ליגה. הוא נבחר על ידי עיתון מארקה לשחקן המצטיין של הליגה לעונת 2020/2021.
במאי 2022 הודיע המועדון כי לא תהיה הארכה לחוזה וסוארס לא ימשיך לעונה הבאה.
קריירה > חזרה לנסיונל

ב-27 ביולי 2022 שב לאורוגוואי לאחר 16 שנים וחתם בנסיונל. ב-3 באוגוסט רשם בכורה מחודשת במועדון, במסגרת גביע רקופה סודאמריקנה, שהסתיים בהפסד קבוצתו 0–1 לאתלטיקו גויאניינסה. ב-6 באוגוסט כבש את שער הבכורה שלו במועדון מאז 2006, בניצחון הליגה 0–3 על רנטיסטאס.
קריירה > גרמיו

ב-31 בדצמבר 2022 חתם בגרמיו מליגת העל הברזילאית לשנתיים.
קריירה > אינטר מיאמי וההתאחדות עם מסי וחבריו מברצלונה

ב-31 בדצמבר 2023 סוארס חתם באינטר מיאמי מליגת הMLS לשנה וחזר לשחק עם חבריו הטובים מברצלונה, ליונל מסי סרג'יו בוסקטס וג'ורדי אלבה.
ב-20 בינואר 2024 ערך את בכורתו במועדון במשחק ידידות נגד נבחרת אל סלוודור שהסתיים בתוצאה 0–0
נבחרת לאומית

בנבחרת הלאומית של אורוגוואי ערך סוארס את הופעת הבכורה שלו בפברואר 2007, במשחק מול מקסיקו. מאז הוא הפך לשחקן קבוע בסגל אורוגוואי. במשחקי מוקדמות מונדיאל 2010 פתח סוארס בקביעות בהרכב נבחרתו, וכבש לזכותה חמישה שערים.
סוארס היה מהשחקנים הבולטים של אורוגוואי במונדיאל 2010, שבו סיימה הנבחרת במקום הרביעי. סוארס כבש שלושה שערים בטורניר, לרבות שני שערים בשלב שמינית הגמר מול נבחרת קוריאה הדרומית. בדקות הסיום של ההארכה במשחק רבע הגמר מול נבחרת גאנה, הדף סוארס בכדור המשחק בידו בעומדו על קו השער, על מנת למנוע שער לזכותה של גאנה. סוארס הורחק מהמשחק וגאנה זכתה לבעיטת עונשין, אך שחקנה בעט את הכדור למשקוף. אורוגוואי ניצחה במשחק בדו-קרב בעיטות עונשין.
בקופה אמריקה 2011 הוביל את הנבחרת עם ארבעה כיבושים, כולל השער הראשון במשחק הגמר לזכייה בטורניר. הופעותיו זיכו אותו בתואר השחקן המצטיין של האליפות ואת נבחרת אורוגוואי לזכייה בתואר.
אף על פי שנפצע במשחקי ההכנה לטורניר, נכלל בסגל נבחרתו למונדיאל 2014. הוא פתח בהרכב במשחקה השני של נבחרתו בטורניר, נגד אנגליה, וכבש צמד שהעניק ניצחון 1–2 לנבחרתו. במהלך המשחק השלישי של הנבחרת בטורניר, מול איטליה, נשך את הבלם האיטלקי ג'ורג'יו קייליני בכתפו. יומיים לאחר התקרית הורחק סוארס על ידי פיפ"א מתשעה משחקים בינלאומיים, והושעה מכל פעילות הקשורה בכדורגל במשך ארבעה חודשים. יו"ר ועדת המשמעת של פיפ"א קלאודיו סולסר אמר על המקרה: "התנהגות כזו אינה נסבלת על כל מגרש כדורגל ובפרט בגביע העולם בכדורגל כאשר עיני מיליונים נשואות אל הכוכבים שעל המגרש".
נכלל בסגל נבחרת אורוגוואי בטורניר מונדיאל 2022.
בספטמבר 2024 הודיע כי יפרוש מהנבחרת לאחר המשחק נגד נבחרת פראגוואי במסגרת מוקדמות מונדיאל 2026 שיתקיים באותו שבוע.
תארים והישגים > קבוצתיים

אליפות אורוגוואי: 2005/2006, 2022
הגביע ההולנדי: 2009/2010
גביע הליגה: 2011/2012
אליפות ספרד (4): 2014/2015, 2015/2016, 2017/2018, 2018/2019
גביע המלך הספרדי (4): 2014/2015, 2015/2016, 2016/2017, 2017/2018
ליגת האלופות: 2014/2015
הסופר קאפ האירופי: 2015
אליפות העולם לקבוצות: 2015
הסופר קאפ הספרדי (2): 2016, 2018
אליפות ספרד: 2020/2021
קופה אמריקה: 2011
תארים והישגים > אישיים

נעל הזהב האירופית (2): 2013/2014, 2015/2016
מלך השערים בפרמייר ליג: 2013/2014
מלך השערים של הליגה הספרדית ("פיצ'יצ'י"): 2015/2016
השחקן עם מירב הבישולים בליגה הספרדית (2): 2015/2016, 2017/2018
השחקן המצטיין של הליגה הספרדית: 2020/2021
השחקן המצטיין בקופה אמריקה: 2011
הנבחרת המצטיינת בקופה אמריקה: 2011